Асноўны артыкул: **Ford Escort**
Ford EscortFord EscortFord Escort на ВікісховішчыFord Escort на ВікісховішчыАгульныя даныя

|  |  |
| --- | --- |
| Вытворца: | Ford |

|  |  |
| --- | --- |
| Выпуск: | 1990—2000 |

На рынку

|  |  |
| --- | --- |
| Папярэднік**Папярэднік**Ford Escort IV | Пераемнік**Пераемнік**Ford Focus |

**Ford Escort** — кампактны легкавы аўтамабіль кампаніі Ford.

Дэбютаваў у 1990 годзе, пасля чаго зведаў дзве мадэрнізацыі, з-за чаго ў некаторых каталогах мадэль 1990—1998 гадоў падзяляюць або на тры пакаленні — пятае *(**MkV**, 1990)*, шостае *(**MkVI**, 1992)* і сёмае *(**MkVII**, 1995)*, або на два — пятае *(**MkV**, 1990—1995)* і шостае *(**MkVI**, 1995—1998)*.

Гісторыя
--------

* **09.1990**: дэбют мадэлі.

* Ford Escort (1990—1992)Ford Escort (1990—1992)
* Ford Escort (1990—1992)Ford Escort (1990—1992)
* Інтэр’ер (1990—1992)Інтэр’ер (1990—1992)

* **09.1991**: з’явіўся матор аб’ёмам 1,3 л (60 к.с.) абсталяваны сістэмай размеркаванага ўпырску паліва; дэбютуе спартовая мадыфікацыя *RS 2000*, абсталяваная 2,0-літровым рухавіком магутнасці 150 к.с.

* **02.1992**: з’явіліся бензінавыя рухавікі серыі Zetec аб’ёмам 1,8 л — 105 к.с. і 130 к.с.

* **06.1992**: рэстайлінг. Змяніліся бамперы, капот з рашоткай радыятар, заднія ліхтары і дзверы багажніка. У салоне з’явіўся новы злёгку мадыфікаваны руль, які быў зроблены з мякчэйшых матэрыялаў і павінен быў забяспечыць лепшую бяспеку пры франтальным удары. Для паляпшэння бяспекі таксама дапрацавалі кузаў: *Escort* і *Orion* атрымалі ўзмоцненыя дзверы, парогі і падлогу, якія павінны былі лепш супрацьстаяць бакавым ударам. Седан *Orion* меў іншую рашотку радыятара з цэнтральнай храміраванай планкай, яго задняя частка засталася без змен. Гаму сілавых агрэгатаў дапоўніў рухавік сямейства Zetec аб’ёмам 1,6 л (90 к.с.).

* Ford Escort (1992—1995)Ford Escort (1992—1995)
* Ford Escort (1992—1995)Ford Escort (1992—1995)
* Ford Orion (1992—1993)Ford Orion (1992—1993)

* **02.1995**: грунтоўная мадэрнізацыя. Аўтамабіль атрымаў новыя капот, авальную рашотку радыятара і абцякальныя масіўныя бамперы, паказальнікі паваротаў аб’яднаныя з фарамі. Бакавыя молдынгі і дзвярныя ручкі сталі больш патопленымі ў дзверы, а бакавыя люстэркі здабылі новыя абрысы. Змены зведалі і ўнутраныя кузаўныя панэлі з мэтай паменшыць шум і вібрацыі, чаму спрыялі ўдасканаленыя падвеска рухавіка і выпускная сістэма. Дапрацавана падвеска. Цалкам змяніўся інтэр’ер. З’явілася паўнапрывадная версія (з рухавікамі 1,6i 16V; 1,8i 16V і 2,0i 16V). Версія *Ghia* знешне адрознівалася храміраванымі рашоткай радыятара і апраўленнем задняга нумара, бакавыя люстэркі былі афарбаваныя ў адзін колер з кузавам.

* Ford Escort (1995—2000)
* 
* 

* Ford Escort *Ghia* (1995—2000)
* 
* 
* 

* **03.1996**: да шэрагу рухавікоў дадаўся турбадызель 1,8 л (70 к.с.).

* **07.1998**: заканчэнне вытворчасці ў Германіі; але аўтамабілі яшчэ працягвалі выпускацца да 2000 года ў Вялікабрытаніі і Беларусі.

Продажы Ford Escort у Еўропе| 1991 | 1992 | 1993 | 1994 | 1995 | 1996 | 1997 | 1998 |
| --- | --- | --- | --- | --- | --- | --- | --- |
| 457 800 | 499 400 | *н.д.* | *н.д.* | 477 000 | 462 986 | 422 600 | 380 000 |
|

На змену *Ford Escort* прыйшла мадэль **Focus**.

Агляд
-----

### Мадыфікацыі

Аўтамабіль прапаноўваўся з даволі шырокай гамай мадыфікацый: трох і пяцідзверны хэтчбек, седан (да 1993 года прадаваўся як асобная мадэль **Orion**), універсал, кабрыялет і фургон.

* Ford Escort седанFord Escort седан
* Ford Escort CabrioletFord Escort Cabriolet
* Ford Escort TurnierFord Escort Turnier


|  | Escort хэтчбек | Orion / Escort Sedan | Escort Turnier | Escort Van | Escort Cabriolet |
| --- | --- | --- | --- | --- | --- |
| Даўжыня, мм | 4036 | 4290 | 4300 | 4285 | 4036 |
| Шырыня, мм | 1692 | 1700 | 1685 | 1688 | 1692 |
| Вышыня, мм | 1395 | 1400 | 1416 | 1576 | 1395 |
| Колавая база, мм | 2525 |
|

#### Escort Van / Escort Express

Ford Escort Van
Фургон. Грузападымальнасць стандартнай версіі складае 595 кг, а ўзмоцненага варыянта (з дызельным рухавіком) на 180 кг больш. Унутраныя памеры грузавога адсеку: даўжыня — 1823 мм, шырыня — 1625 мм, вышыня — 1076 мм; аб’ём — 2,5 куб. м.

#### XR3i

**Escort ХR3i** — мадыфікацыя з шаснаццаціклапанным маторам з электронным упырскам паліва аб’ёмам 1,8 літра і магутнасцю 130 к.с. Мог разганяцца да 60 міль у гадзіну (96 км/г) за 8,8 с і развіваў максімальную хуткасць звыш 200 км/г. У параўнанні са стандартнай мадэллю інтэр’ер меў сядзенні *Recaro*, люк у даху з механічным прывадам і прайгравальнік з эквалайзерам, спідометр на панэлі прыладаў быў разлічаны да 240 км/г. Знешне быў адметны адсутнасцю рашоткі радыятара, пры гэтым астуджэнне ажыццяўлялася праз адтуліну ў бамперы. Сярод іншых знешніх адрозненняў былі аэрадынамічны абвес і спойлер.

#### RS2000

**Escort RS2000** — мадыфікацыя, абсталяваная 2-літровым агрэгатам магутнасцю 150 к.с. дзякуючы якому аўтамабіль мог паскарацца ад 0 да 100 км/г за 8,0 секунд і меў максімальную хуткасць 225 км/г. *Escort RS2000* таксама мог пахваліцца шырокім стандартным абсталяваннем, у прыватнасці, гідраўзмацняльнікам руля, ABS, цэнтральным замком, электрычнымі шклападымальнікамі і кандыцыянерам.

* Ford Escort RS2000Ford Escort RS2000
* Ford Escort RS2000Ford Escort RS2000

### Камплектацыі

Базавая камплектацыя **CL** з дадатковага абсталявання мела толькі цэнтральны замок і аўдыёпадрыхтоўку. Тахометра ў камплектацыі *CL* няма, а яго месца займаў блок кантрольных лямпаў. Таксама не было ўзмацняльніка рулявога кіравання. Знешне аўтамабілі ў камплектацыі *CL* можна адрозніць па нефарбаваных чорных пластмасавых бамперах.

Больш дарагая камплектацыя — **CLX**: цэнтральны замок, аўдыёпадрыхтоўка, тахометр, гідраўзмацняльнік рулявога кіравання, электрашклапад’ёмнікі ў пярэдніх дзвярах; бамперы, афарбаваныя ў колер кузава.

Люксавая версія **Ghia** мела падушкі бяспекі, узмацняльнік руля, нацягвальнік рамянёў бяспекі, заднія падгалоўнікі, імабілайзер, электрычны люк на даху, электрычныя шклапад’ёмнікі спераду, электрапрывад люстэркаў і прыборную панэль з імітацыяй аздаблення дрэвам. Кошт складаў 30 150 марак.

Седан *Orion/Escort Sedan*, што рэдка для гэтага тыпу кузава, мог мець у якасці опцыі задні шклоачышчальнік.

### Рухавікі

Аўтамабіль абсталёўваўся бензінавымі рухавікамі аб’ёмам 1,3; 1,4; 1,6; 1,8; 2,0 л і 1,8-літровым дызелем.

#### Бензінавыя

Аўтамабіль абсталёўваўся бензінавымі рухавікамі трох сямействаў.

Да першага належаў чыгунны верхняклапанны матор 1,3 л з ніжнім размяшчэннем размеркавальнага вала ў блоку цыліндраў (OHV) і ланцужным прывадам ГРМ. Гэта матор серыі *HCS (High Compression Swirl)*, ён жа *Endura-E* ў мадэрнізаваным варыянце пад стандарт выхлапу EEC ​​96.

Другое — васьміклапанныя рухавікі 1,4 л або 1,6 л з верхнім размяшчэннем размеркавальнага вала (OHC) і паўсферычнымі камерамі згарання. З зубчастым рамянём ГРМ і гідраштурхачамі клапанаў. Гэтая серыя матораў пазначаецца як *CVH (Compound Valve Hemi)* або *PT-E* на апошніх серыях Escort.

Рухавік Zetec 1,6i (90 к.с.)
Трэцяе — 16-клапанныя двухвальныя (DOHC) рухавікі серыі *Zetec* (у залежнасці ад сістэм упырску адрозніваюць *Zetec-E* і *Zetec-SE*), якія з’явіліся ў лютым 1992 года.

| Мадэль | Тып | Аб’ём | Колькасць цыліндраў/клапанаў | Магутнасць, кВт (к.с.) |
| --- | --- | --- | --- | --- |
| 1,3i | HCS / Endura-E | 1299 см³ | Р4/8V | 44 (60) |
| 1,4i | CVH | 1391 см³ | Р4/8V | 52 (71) |
| 1,4i | PT-E | 1391 см³ | Р4/8V | 55 (75) |
| 1,6i | Zetec-E | 1597 см³ | Р4/16V | 65 (88) |
| 1,6i | Zetec | 1597 см³ | Р4/16V | 66 (90) |
| 1,6i | CVH | 1596 см³ | Р4/8V | 77 (105) |
| 1,8 16V | Zetec | 1796 см³ | Р4/16V | 77 (105) |
| 1,8 16V | Zetec-E | 1796 см³ | Р4/16V | 85 (115) |
| 1,8 16V | Zetec | 1796 см³ | Р4/16V | 96 (130) |
| 2,0 16V | DOHC | 1993 см³ | Р4/16V | 110 (150) |
| 2,0 16V | DOHC | 1993 см³ | Р4/16V | 162 (220) |
|

#### Дызельныя

Дызельны рухавік — 1,8-літровы віхракамерны, даступны ў трох варыянтах: атмасферны 60 к.с. і турбанаддзіманы 70 і 90 к.с.

| Мадэль | Тып | Аб’ём | Колькасць цыліндраў/клапанаў | Магутнасць, кВт (к.с.) |
| --- | --- | --- | --- | --- |
| 1,8 D | Endura-D | 1753 см³ | Р4/8V | 44 (60) |
| 1,8 TD | Endura-DE | 1753 см³ | Р4/8V | 51 (70) |
| 1,8 TD | Endura-DE | 1753 см³ | Р4/8V | 66 (90) |

### Трансмісія і хадавая частка

Прывад: пярэдні, або поўны.

Каробка перадач — механічная, пяціступеньчатая; перадатачныя лікі: I – 3,58 (3,15); II – 1,91; III – 1,28; IV – 0,95; V – 0,76; задні ход – 3,62; галоўная перадача – 3,82 (4,27).

Акрамя механічных каробак, на 1,4- і 1,6-літровыя мадыфікацыі мог усталёўвацца варыятар *CTX*.

Пярэдняя падвеска — незалежная, тыпу McPherson з адным рычагом. Задняя — паўзалежная, спружынная бэлька на падоўжных рычагах. Пярэдні стабілізатар папярочнай устойлівасці мацуецца да рычага праз стойку з двума шаравымі шарнірамі, усталёўваўся на ўсіх версіях; заднім абсталёўваліся толькі двухлітровыя мадыфікацыі. Тормазы з узмацнялнікам; пярэднія — дыскавыя, вентыляваныя; заднія — барабанныя.

### Бяспека


| Вынікі тэсту Euro NCAP, 1999 |
| --- |
|  **Бяспека пасажыраў** |  | 14 |
|  **Бяспека пешаходаў** |  | 18 |
| **Пратэставаны аўтамабіль**: Ford Escort 1.6 LX |

Упершыню Escort быў выпрабаваны спецыялістамі Euro NCAP у 1998 годзе, але камітэт не стаў публікаваць вынікі — як было абвешчана, "у сувязі з дапрацоўкай фірмай Ford структуры кузава" аўтамабіляў, якія выпушчаныя пасля кастрычніка 1998 года і ідэнтыфікацыйныя нумары (VIN) якіх пачынаюцца з *XC15000*.

Пры паўторным выпрабаванні, праведзеным у наступным годзе, была адзначана моцная дэфармацыя падлогі, рулявая калонка значна ссунулася ў салон (уверх — на 122 мм), а ногі кіроўцы апынуліся без абароны пры ўдары аб дэталі пад панэллю прыбораў. На грудзі абодвух манекенаў дзейнічалі вялікія нагрузкі ад рамянёў бяспекі.

Пры першым бакавым краш-тэсце Escort паказаў вельмі сур’ёзную рызыку смяротных пашкоджанняў грудзей кіроўцы, і Ford істотна ўзмацніў бакавіны кузава. Дапрацаваны аўтамабіль атрымаў 11 балаў за бакавы ўдар.

У 1999 годзе краш-тэст аўтамабіля таксама быў праведзены расійскім выданнем Аўтарэвю (руск.: Авторевю).

Escort RS Cosworth
------------------

Ралійны Ford Escort RS Cosworth
**Ford Escort RS Cosworth** быў створаны для ўдзелу ў чэмпіянаце свету па ралі. Распрацоўка і падрыхтоўка да вытворчасці ажыццяўлялася кампаніяй *SVE (Special Vehicle Engineering)*, якая ўваходзіць у склад Цэнтра даследаванняў і распрацовак Ford of Europe ў Дантане (Вялікабрытанія). Вытворчасць ажыццяўлялася кампаніяй Karmann.

Ад серыйнага *Escort* засталіся толькі дзверы, дах, лабавае шкло і фары. Кузаў аўтамабіля атрымаў развіты аэрадынамічны пакет: сплітар спераду і падвойны задні спойлер.

Рухавік — аб’ёмам 1993 куб. см. 16-клапанны турбіраваны, дапрацаваны фірмай Cosworth. Пры дапрацоўцы атрымаў турбанаддзіманне *Garret Т25*, сістэму электроннага кіравання падачай паліва *Ford ЕСС IV* і мадэрнізаваную галоўку цыліндраў.
Матор пры невялікай (8,0:1) ступені сціску развіваў магутнасць 227 к.с. пры 5750 аб/хв, а максімальны круцільны момант складаў 299 Нм пры 2500 аб/хв.

*Escort RS Cosworth* меў прывад на ўсе колы. У якасці міжвосевага дыферэнцыяла выкарыстоўвалася віскамуфта, якая ў штатных умовах размяркоўвала круцільны момант паміж пярэднімі і заднімі коламі ў суадносінах 1:2. Каробка перадач — сяміступеньчатая.
У падвесцы ўжытыя газавыя амартызатары і стабілізатары папярочнай устойлівасці як на пярэдніх, так і на задніх колах. Тормазы — дыскавыя на ўсіх колах, вентыляваныя.

Перамогі на этапах чэмпіянату свету па ралі| Год | Ралі | Аўтамабіль | Пілот | Штурман | Каманда | Крыніцы |
| --- | --- | --- | --- | --- | --- | --- |
| 1993 | Сцяг Партугаліі Ралі Партугаліі | **Ford Escort RS Cosworth** | Сцяг Францыі Франсуа Дэлекур | Сцяг Францыі Даніэль Граталу | Ford Motor Co. Ltd. |  |
| Сцяг Францыі Ралі Корсікі | Сцяг Францыі Франсуа Дэлекур | Сцяг Францыі Даніэль Граталу | Ford Motor Co. Ltd. |
| Сцяг Грэцыі Ралі «Акропаліс» | Сцяг Італіі Мікі Біясьён | Сцяг Італіі Тыцыяна Сівіера | Ford Motor Co. Ltd. |
| Сцяг Італіі Ралі Сан-Рэма | Сцяг Італіі Джанфранка Куніка | Сцяг Італіі Стэфана Эвангелісці | Ford Italia |
| Сцяг Іспаніі Ралі Каталоніі | Сцяг Францыі Франсуа Дэлекур | Сцяг Францыі Даніэль Граталу | Ford Motor Co. Ltd. |
| 1994 | Сцяг Манака Ралі Монтэ-Карла | Сцяг Францыі Франсуа Дэлекур | Сцяг Францыі Даніэль Граталу | Ford Motor Co. Ltd. |
| Сцяг Фінляндыі Ралі «Тысяча азёр» | Сцяг Фінляндыі Томі Мякінен | Сцяг Фінляндыі Сэпа Хар’янэ | Ford Motor Co. Ltd. |
| 1996 | Сцяг Інданезіі Ралі Інданезіі | Сцяг Іспаніі Карлас Сайнс | Сцяг Іспаніі Луіс Мойя | Ford Motor Co. Ltd. |
| 1997 | Сцяг Грэцыі Ралі «Акропаліс» | **Ford Escort WRC** | Сцяг Іспаніі Карлас Сайнс | Сцяг Іспаніі Луіс Мойя | Ford Motor Co. Ltd. |  |
| Сцяг Інданезіі Ралі Інданезіі | Сцяг Іспаніі Карлас Сайнс | Сцяг Іспаніі Луіс Мойя | Ford Motor Co. Ltd. |
|

### Дарожная версія

Дарожны Ford Escort RS Cosworth
Правілы амалагацыі абавязвалі выпусціць 2500 асобнікаў, а знешне серыйны аўтамабіль павінен быў выглядаць гэтак сама, як і гоначны. Такім чынам дарожныя аўтамабілі мелі такі самы аэрадынамічны пакет, у тым ліку і характэрны падвойны задні спойлер, аднак на некаторых рынках прапаноўваліся без яго верхняй часткі.

* 
* 

У адрозненне ад ралійных аўтамабіляў, дарожныя машыны мелі пяціступеньчатую каробку перадач *MT75*.

Серыйная вытворчасць пачалася 27 красавіка 1992 года.

Ралійны аўтамабіль выйграў ралі «Монтэ-Карла» ў 1994 годзе. У гонар перамогі былі выраблены 70 машын спецыяльнай серыі *Cosworth Monte Carlo*. Машыны адрозніваліся колерам кузава *Jewel Violet* і літымі дыскамі *OZ*.

Выпуск дарожных *Escort RS Cosworth* быў завершаны ў студзені 1996 года. Усяго было пабудавана 7145 дарожных машын: 1992 — 3448 адз.; 1993 — 1143 адз.; 1994 — 1180 адз.; 1995 — 1306 адз.; 1996 — 68 адз.

Зборка ў Беларусі
-----------------

Асноўны артыкул: **Ford Union**
30 ліпеня 1997 года ў пасёлку Апчак Мінскага раёна быў адкрыты завод па зборцы аўтамабіляў "Форд".

На заводзе была наладжана зборка мікрааўтобусаў *Ford Transit* і хэтчбекаў і седанаў *Ford Escort* з карбюратарнымі рухавікамі аб’ёмам 1,3 і 1,6 л. У сабраных у Беларусі аўтамабілях ідэнтыфікацыйны VIN-нумар пачынаўся з **Y4F**, а на восьмай пазіцыі (код зборачнага завода) меў літару **A**.

5 снежня 1997 года на заводзе быў выраблены 1000-ы аўтамабіль "Форд": ім стаў седан *Эскорт CLX* колеру "срэбны металік", з рухавіком 1,6 л.

З сакавіка 1999 года сабраныя аўтамабілі сталі абсталёўвацца рухавікамі з упырскам паліва, АБС, кандыцыянерам і падушкамі бяспекі.

Скасаванне падатковых і мытных ільгот і расійскі фінансавы крызіс 1998 года прывялі да таго, што завод так і не змог выйсці на запланаваную магутнасць. Ажыццяўляць зборку ў Беларусі стала нявыгадна і ў ліпені 2000 года *Ford Union* згортвае вытворчасць. З 1997 па 2000 год было сабрана 2380 аўтамабіляў Ford Escort, пераважна з кузавам седан, карбюратарнымі маторамі і ў базавай камплектацыі.

Зноскі
------

1. ↑  Когда машины были надежны (руск.).  abw.by (4 снежня 2006). Праверана 9 жніўня 2017.(недаступная спасылка)
2. ↑  De snelle facelift van de Ford Escort Mk5 - Uit de Oude Doos (гал.).  autoweek.nl (28 верасня 2022). Праверана 28 верасня 2022.
3. ↑  
Europe 1991: VW Golf leads, Ford Fiesta & Renault Clio on podium (англ.).  bestsellingcars.wordpress.com. Праверана 26 жніўня 2022.
4. ↑  
Europe 1992: New gen VW Golf and Opel Astra on top (англ.).  bestsellingcars.wordpress.com. Праверана 26 жніўня 2022.
5. ↑  
Europe 1995: Fiat Punto interrupts 154 months of Golf domination (англ.).  bestsellingcars.wordpress.com. Праверана 26 жніўня 2022.
6. ↑  
Europe 1996: VW Golf resists Fiat Punto assault (англ.).  bestsellingcars.wordpress.com. Праверана 26 жніўня 2022.
7. ↑  
Europe 1997: Fiat Punto crowned for the first time (англ.).  bestsellingcars.wordpress.com. Праверана 26 жніўня 2022.
8. ↑  
Europe 1998: VW Golf, Renault Megane and Fiat Punto lead (англ.).  bestsellingcars.wordpress.com. Праверана 26 жніўня 2022.
9. ↑  Игра в четыре руки // *Авторевю* : часопіс. — 1996. — № 23 (138). — С. 13.(недаступная спасылка)  (руск.)
10. ↑  
Ford Escort, Opel Astra: Багаж требует места (руск.).  autocentre.ua (4 ліпеня 2005). Праверана 13 жніўня 2017.
11. 1 2  
Ford Escort Van - dobry, bo tani (польск.).  truck.pl (27 лістапада 2009). Праверана 11 жніўня 2017.
12. ↑  Grandes Brasileiros: Ford Escort XR3 1992 (парт.).  quatrorodas.abril.com.br (23 лістапада 2016). Праверана 3 лістапада 2017.
13. ↑  
Zapomenuté hot hatche devadesátých let aneb celkem nenápadní sportovci (чэшск.)  **(нявызн.)**?.  auto.cz (10 ліпеня 2017). Праверана 25 жніўня 2017.
14. ↑  Ford Escort 1.6i, Opel Astra 1.6, VW Golf 1.8 (ням.)(недаступная спасылка).  auto-motor-und-sport.de (2 красавіка 2003). Архівавана з першакрыніцы 14 сакавіка 2016. Праверана 11 жніўня 2017.
15. ↑  
Alle Infos zur Generation: Ford Orion MK 2 (ням.).  autobild.de. Праверана 3 лістапада 2017.
16. ↑
17. ↑  
Рейтинг безопасности: старожилы гольф-класса // *Авторевю* : часопіс. — 1999. — № 6. — С. 30.  (руск.)
18. ↑  
Слишком добротный Escort // *Авторевю* : часопіс. — 1999. — № 2.  (руск.)
19. ↑  Ford Escort RS Cosworth. Stats - WRC **(нявызн.)**.  eWRC-results.com. Праверана 29 верасня 2022.
20. ↑  Ford Escort WRC. Stats - WRC **(нявызн.)**.  eWRC-results.com. Праверана 30 верасня 2022.
21. 1 2  *Graham Robson.* Ford Escort RS Cosworth & World Rally Car. — Veloce Publishing Ltd, 2008. — С. 21. — 128 с. — ISBN 9781845841812. (англ.)
22. ↑  Generation X vs Millennial: Ford Escort Cosworth takes on Focus RS (англ.).  autoclassics.com (7 снежня 2018). Праверана 12 верасня 2020.
23. 1 2  Обслуживаем Ford Escort: привет из девяностых (руск.)(недаступная спасылка).  abw.by (26 чэрвеня 2013). Архівавана з першакрыніцы 23 жніўня 2016. Праверана 5 жніўня 2017.
24. ↑  "Форд Юнион" с момента своего открытия выпустил 1000 автомобилей // *Автобизнес-Weekly* : газета. — 1997. — № 47 (94), 11 снежня. Архівавана з першакрыніцы 18 мая 2013.  (руск.)
25. ↑  Ford Union возобновит работу в марте // *Авторевю* : часопіс. — 1999. — № 4.(недаступная спасылка)  (руск.)
26. ↑  Завод Ford Union: продано! // *Авторевю* : часопіс. — 2000. — № 15.(недаступная спасылка)  (руск.)

Літаратура
----------

* Ford Escort RS Cosworth // *Авторевю* : часопіс. — 1994. — № 17 (85). — С. 30.  (руск.)
* Новый Ford Escort: еще на ступеньку выше // *Авторевю* : часопіс. — 1995. — № 06 (98). — С. 6.  (руск.)
* *Graham Robson.* Ford Escort RS Cosworth & World Rally Car. — Veloce Publishing Ltd, 2008. — 128 с. — ISBN 9781845841812. (англ.)
* "Форд-Эскорт" по цене "упакованной" "девятки" // *За рулём* : часопіс. — 1996. — № 10. — С. 45-47.  (руск.)
* Игра в четыре руки // *Авторевю* : часопіс. — 1996. — № 23 (138).(недаступная спасылка)  (руск.)
* Ford Escort. Четыре месяца и 20 тысяч километров // *Авторевю* : часопіс. — 1997. — № 2 (141). Архівавана з першакрыніцы 7 верасня 2017.  (руск.)

Відэа
-----

* Краш-тэст Euro NCAP, 1999 год

Спасылкі
--------

* Zum Ford-Laufen (ням.).  autobild.de (25 лютага 2002). Праверана 20 жніўня 2017.
* Zahnriemen – der Escort-Killer (ням.).  autobild.de (11 лістапада 2002). Праверана 11 жніўня 2017.
* Ford Escort, Honda Civic: Ты совсем мне не друг и не родственник (руск.).  autocentre.ua (16 лютага 2004). Праверана 13 жніўня 2017.
* Opel Astra, Ford Escort, VW Golf III, Mazda 323, Honda Civic: Практичная пятерка (руск.).  autocentre.ua (14 сакавіка 2005). Праверана 13 жніўня 2017.
* Когда машины были надежны (руск.).  abw.by (4 снежня 2006). Праверана 9 жніўня 2017.(недаступная спасылка)
* Обслуживаем Ford Escort: привет из девяностых (руск.)(недаступная спасылка).  abw.by (26 чэрвеня 2013). Архівавана з першакрыніцы 23 жніўня 2016. Праверана 5 жніўня 2017.
* Proponujemy wersję Ghia (польск.).  magazynauto.interia.pl (21 кастрычніка 2014). Праверана 30 мая 2020.(недаступная спасылка)

Гл. таксама
-----------

* Лагатып Вікісховішча На Вікісховішчы ёсць медыяфайлы па тэме **Ford Escort Mk5**
* Лагатып Вікісховішча На Вікісховішчы ёсць медыяфайлы па тэме **Ford Escort Mk6**
* Ford Escort
* Ford Orion
* Ford Union